ai4bharat/Pralekha huggingface dataset:
রেলমন্ত্রক
পাটনা-হাওড়া রুটে রবিবার যাত্রা শুরু করছে বন্দে ভারত এক্সপ্রেস
কলকাতা, ২২ সেপ্টেম্বর, ২০২৩
বিহারের পাটনা এবং পশ্চিমবঙ্গের হাওড়ার মধ্যে বন্দে ভারত এক্সপ্রেস চালু করার মাধ্যমে ভারতীয় রেল দেশের পূর্বাঞ্চলে রেল সংযোগ আরও বাড়াতে চলেছে। প্রধানমন্ত্রী শ্রী নরেন্দ্র মোদী আগামী রবিবার ২৪ সেপ্টেম্বর, যে ৯টি বন্দে ভারত ট্রেনের যাত্রার সূচনা করবেন, তার অন্যতম হল পাটনা-হাওড়া বন্দে ভারত। এটি পশ্চিমবঙ্গের চতুর্থ বন্দে ভারত এক্সপ্রেস।
পশ্চিমবঙ্গ ও বিহারের মধ্যে আরও দক্ষ ও দ্রুততর যাত্রী পরিবহণের লক্ষ্যে এই বন্দে ভারতটি চালু করা হচ্ছে। এই ট্রেনটি দুটি রাজ্যের মোট ১০টি জেলা ছুঁয়ে যাবে। এগুলি হল – পাটনা, লখিসরাই, জামুই, দেওঘর, জামতাড়া, পশ্চিম বর্ধমান, পূর্ব বর্ধমান, হুগলি, কলকাতা ও হাওড়া। পাটনা ও হাওড়ার মধ্যে, ৫৩২ কিলোমিটার দূরত্ব এই সেমি হাইস্পিড ট্রেনটি অতিক্রম করবে মোট সাড়ে ৬ ঘণ্টায়। বর্তমানে এই দূরত্ব অতিক্রম করতে সময় লাগে ৮ ঘণ্টা। ট্রেনটি ঘণ্টায় গড়ে ৮২ কিলোমিটার বেগে ছুটবে- এর সর্বোচ্চ গতিবেগ হল ঘণ্টায় ১৩০ কিলোমিটার।
অত্যাধুনিক এই বন্দে ভারত এক্সপ্রেস এই অঞ্চলের মানুষকে দ্রুত গতিতে স্বাচ্ছন্দপূর্ণ ভ্রমণের সুযোগ দেবে বলে উল্লেখ করেছেন পূর্ব রেল কতৃপক্ষ। পূর্ব রেলের আওতায় এই ট্রেনটি দুটি গুরুত্বপূর্ণ শহর জশিডি এবং আসানসোলে থামবে। এর সুবাদে আঞ্চলিক পর্যটন ও বাণিজ্যেরও প্রসার হবে বলে আশা ব্যক্ত করেছেন পূর্ব রেল কতৃপক্ষ।
দেশের উত্তর পূর্বাঞ্চলে উন্নত রেল সংযোগের লক্ষ্যে ভারতীয় রেলের এক তাৎপর্যপূর্ণ পদক্ষেপ হল পাটনা-হাওড়া বন্দে ভারত এক্সপ্রেস চালু করা। এই সেমি হাইস্পিড ট্রেনটি যাত্রীদের সময়ের সাশ্রয় ছাড়াও তাঁদের আরামদায়ক ভ্রমণের সুবিধা দেবে এবং এই অঞ্চলে পরিবহণ পরিকাঠামোয় এক গুরুত্বপূর্ণ সংযোজন ঘটাবে। এর গতি ও দক্ষতার সুবাদে বন্দে ভারত এক্সপ্রেস, পাটনা ও হাওড়ার মধ্যে যাতায়াতকারী রেলযাত্রীদের কাছে বিশেষ পছন্দের হয়ে উঠবে বলে পূর্ব রেল কর্তৃপক্ষ আশা করছেন।
AC/SSS/SD/SKD
(Visitor Counter : 34
প্রধানমন্ত্রীরদপ্তর
সন্তকবীরের ৫০০তম মৃত্যুবার্ষিকী উপলক্ষে আগামীকাল সন্তকবীর নগর জেলা সফর করবেন প্রধানমন্ত্রী
নয়াদিল্লি, ২৭ জুন, ২০১৮
প্রধানমন্ত্রী শ্রী নরেন্দ্র মোদী আগামীকাল উত্তরপ্রদেশের সন্তকবীর নগর জেলার মাঘার সফর করবেন। মহান সাধু ও কবি কবীরের ৫০০তম মৃত্যুবার্ষিকী উপলক্ষে তিনি সেখানে সন্তকবীর সমাধিতে পুষ্পার্ঘ্য নিবেদন করবেন। তিনি চাদর চড়াবেন সন্ত কবীরের মাজারে।
সন্তকবীর গুহাটিও পরিদর্শন করবেন প্রধানমন্ত্রী। কবীর অ্যাকাডেমির শিলান্যাস উপলক্ষে তিনি একটি ফলকের আবরণ উন্মোচন করবেন। এই প্রতিষ্ঠানে মহান সাধুর চিন্তাভাবনা ও শিক্ষাদর্শকেই তুলে ধরা হবে।
পরে মাঘারে আয়োজিত এক জনসমাবেশে ভাষণ দেবেন প্রধানমন্ত্রী। তিনি সেখানে একটি সাংস্কৃতিক অনুষ্ঠানেও যোগ দেবেন।
SSS/SKD/NS/…
(Visitor Counter : 38
ক্রেতা, খাদ্যএবংগণবন্টনমন্ত্রক
২০২০-২১ চিনি মরশুমের জন্য চিনি কলগুলির পক্ষ থেকে প্রদেয় আখের ন্যায্য ও লাভজনক মূল্য নিরূপণের প্রস্তাবে মন্ত্রিসভার সায়
নয়াদিল্লি, ১৯ অগাস্ট, ২০২০
প্রধানমন্ত্রী শ্রী নরেন্দ্র মোদীর পৌরহিত্যে কেন্দ্রীয় মন্ত্রিসভার অর্থনৈতিক বিষয় সংক্রান্ত কমিটির বৈঠকে ২০২০-২১ চিনি মরশুমের জন্য চিনি কলগুলির পক্ষ থেকে প্রদেয় আখের ন্যায্য ও লাভজনক মূল্য নিরূপণের প্রস্তাব মঞ্জুর হয়েছে। উল্লেখ করা যেতে পারে, ২০২০-২১ চিনি মরশুমের জন্য আখের ন্যায্য ও লাভজনক মূল্য নির্ধারণ সংক্রান্ত একটি প্রস্তাব কমিশন ফর এগ্রিচালারাল কস্ট অ্যান্ড প্রাইসেস – এর কাছ থেকে জমা পড়ে। কমিশনের প্রস্তাব অনুযায়ী মন্ত্রিসভা ২০২০-২১ চিনি মরশুমে আখের ন্যায্য ও লাভজনক মূল্য বেসিক রিকভারি হার ১০ শতাংশের ওপর ভিত্তি করে ক্যুইন্টাল প্রতি ২৮৫ টাকা স্থির করেছে। বেসিক রিকভারি হারে ১০ শতাংশের ওপরে প্রতি ০.১ শতাংশ বৃদ্ধির ক্ষেত্রে ক্যুইন্টাল প্রতি ২ টাকা ৮৫ পয়সা প্রিমিয়াম স্থির হয়েছে। বেসিক রিকভারি হারে প্রতি ০.১ শতাংশ পয়েন্ট হ্রাসের ক্ষেত্রে ক্যুইন্টাল প্রতি ন্যায্য ও লাভজনক মূল্যে ২ টাকা ৮৫ পয়সা হ্রাস করার সিদ্ধান্ত হয়েছে। তবে, ন্যায্য ও লাভজনক মূল্যে ক্যুইন্টাল প্রতি ২ টাকা ৮৫ পয়সা প্রিমিয়াম হ্রাস করার সিদ্ধান্ত সেই সমস্ত চিনি কলগুলির ক্ষেত্রেই প্রযোজ্য হবে, যাদের বেসিক রিকভারি রেট ১০ শতাংশের নীচে কিন্তু ৯.৫ শতাংশের ওপরে। এছাড়াও, যে সমস্ত চিনি কলের বেসিক রিকভারি রেট ৯.৫ শতাংশ বা তার নীচে, সেসমস্ত ক্ষেত্রে ন্যায্য ও লাভজনক মূল্য স্থির হয়েছে ক্যুইন্টাল প্রতি ২৭০ টাকা ৭৫ পয়সা।
ন্যায্য ও লাভজনক মূল্য নির্ধারণের এই সিদ্ধান্ত আখ চাষীদের উপযুক্ত দাম পাওয়ার বিষয়টিকে বিবেচনায় রেখেই নেওয়া হয়েছে।
উল্লেখ করা যেতে পারে, ১৯৬৬’র আখ  নির্দেশ অনুযায়ী, আখের ন্যায্য ও লাভজনক মূল্য স্থির করা হয়। এই মূল্য সারা দেশেই অভিন্ন হারে প্রযোজ্য হবে।
(CG/BD/SB
নারীওশিশুবিকাশমন্ত্রক
নারী ও শিশুবিকাশ মন্ত্রক আজ নতুন দিল্লীতে পুষ্টিমাস উদযাপনের ক্ষেত্রে উল্লেখযোগ্য কর্মীদের সম্বর্ধনা জানিয়েছে
নয়াদিল্লি, ১০ অক্টোবর, ২০১৮
নারী ও শিশুবিকাশ মন্ত্রকের উদ্যোগে জাতিয় পুষ্টি মিশন/পুষ্টি অভিযানের অঙ্গ হিসাবে পুষ্টিমাস উদযাপনের ক্ষেত্রে উল্লেখযোগ্য কাজের স্বীকৃতিতে বিভিন্ন কর্মীদের আজ নতুন দিল্লীতে এক অনুষ্ঠানে সম্বর্ধনা জানানো হয়। নীতি আয়োগের উপাধ্যক্ষ্য ডঃ রাজীব কুমার, সদস্য ডঃ বিনোদ কে পাল এবং নারী ও শিশুবিকাশ মন্ত্রকের সচিব শ্রী রাকেশ শ্রীবাস্তব সহ বিশিষ্ট ব্যক্তিবর্গ এই অনুষ্ঠানে উপস্হিত ছিলেন।
মন্ত্রকরের সচিব শ্রী শ্রীবাস্তব জানান, সেপ্টেম্বর মাস জুড়ে যে পুষ্টিমাস উদযাপন করা হয়েছে তাতে ২৫ কোটি ৪০ লক্ষেরও বেশি মানুষ অংশগ্রহণ করেছেন এবং ২২ লক্ষ ৫৮ হাজার অনুষ্ঠানের আয়োজন করা হয়েছে। মধ্যপ্রদেশ ৭ লক্ষ ৭০ হাজার অনুষ্ঠানের আয়োজন করে প্রথম স্হান দখল করেছে। অনুষ্ঠানে আশা, অঙ্গনওয়াড়ি, এএনএম সহ বিভিন্ন কর্মীদের ২০৬টি পুরস্কার ও পদক দিয়ে সম্মান জানানো হয়।
CG/PB/NS/…
(Visitor Counter : 33
প্রতিরক্ষামন্ত্রক
অর্ডন্যান্স ফ্যাক্টরিগুলির স্থাপন
নয়াদিল্লি, ১৫ জুলাই, ২০১৯
সশস্ত্র বাহিনী, কেন্দ্রীয় আধা সামরিক বাহিনী এবং রাজ্য পুলিশকে অস্ত্র, সামরিক সম্ভার, আর্টিলারি বন্দুক, ট্যাঙ্ক, কমব্যাট যান, সেনানীদের প্রয়োজনীয় সামগ্রী, বাই মডিউলার চার্জ সিস্টেম, ছোট আকারের অস্ত্রশস্ত্র ও অন্যান্য প্রয়োজনীয় সামগ্রী সরবরাহ করতে ২০১৪ সালের আগে দেশ জুড়ে ৪১টি অর্ডন্যান্স ফ্যাক্টরি স্থাপন করা হয়। পশ্চিমবঙ্গে অস্ত্রশস্ত্র তৈরির ৪টি ফ্যাক্টরি রয়েছে। ১৮০১ সালে প্রতিস্থাপিত গান অ্যান্ড শেল ফ্যাক্টরিতে মিডিয়াম ক্যালিবার বন্দুক, সামরিক সম্ভারের হার্ডওয়্যার, পয়েন্ট ৩২ ইঞ্চির পিস্তল এবং ৮৪ মিলিমিটারের রকেট লঞ্চার তৈরি করা হয়। ১৮৭২ সালে চালু হওয়া মেটাল ও স্টিল ফ্যাক্টরিতে লোহা ও লোহা ব্যতিত নানারকম কাস্টিং প্রস্তুত করা হয়। ইছাপুরের রাইফেল ফ্যাক্টরিতে ৫.৫৬ মিমি ইন্সাস বন্দুক, ৯ মিমি অটো পিস্তল, .৩১৫ ফিট ও .২২ ইঞ্চির স্পোর্টিং রাইফেল তৈরি হয়। দমদমের কারখানায় ১৮৪৬ সাল থেকে গোলাবারুদের হার্ডওয়্যার তৈরি হচ্ছে।
২০১৪ সালের পরে আর কোনও নতুন করে অর্ডন্যান্স ফ্যাক্টরি খোলা হয়নি। অর্ডন্যান্স ফ্যাক্টরিগুলি চলতি সামগ্রী সরবরাহের পাশাপাশি, ২০২৫ সালের মধ্যে কয়েকটি নতুন নতুন অর্ডার পেয়েছে। ১৫৫ মিমি X ৪৫ সিএএল আর্টিলারি বন্দুক ধনুষ ও ১৫৫ মিমি ক্যালিবারের ১৩০টি বন্দুক প্রস্তুত করা হবে। আজ এক প্রশ্নের লিখিত জবাবে এই তথ্য জানিয়েছেন প্রতিরক্ষা প্রতিমন্ত্রী শ্রী শ্রীপাদ নায়েক।
CG/SC/SB
(Visitor Counter : 261
ক্ষুদ্র, অতিক্ষুদ্রওমাঝারিশিল্পমন্ত্রক
তেল ও প্রাকৃতিক গ্যাস ক্ষেত্রের উন্নতির জন্য এনএসআইসি এবং অ্যারামকো এশিয়ার মধ্যে সমঝোতাপত্র স্বাক্ষরিত
নয়াদিল্লি, ৯ ডিসেম্বর, ২০১৯
ভারতে তেল ও প্রাকৃতিক গ্যাস ক্ষেত্রে অতিক্ষুদ্র, ক্ষুদ্র ও মাঝারি শিল্পোদ্যোগের উন্নতিসাধনে এই মন্ত্রকের অধীন রাষ্ট্রায়ত্ত মিনিরত্ন সংস্থা এনএসআইসি ও অ্যারামকো এশিয়ার মধ্যে একটি সমঝোতাপত্র স্বাক্ষরিত হয়েছে। ভারতের স্বীকৃত অতিক্ষুদ্র, ক্ষুদ্র ও মাঝারি শিল্পোদ্যোগগুলিকে বিক্রেতা হিসেবে বিশ্ব মঞ্চে তুলে ধরতে এই সমঝোতাপত্র স্বাক্ষরিত হয়েছে। এনএসআইসি-র অধিকর্তা  শ্রী পি উদয়কুমার এবং অ্যারামকো এশিয়ার প্রেসিডেন্ট মিঃ মহম্মদ আল মুঘিরাহ এই চুক্তি স্বাক্ষর করেন। অনুষ্ঠানে উপস্থিত ছিলেন ভারতে সৌদি আরবের রাষ্ট্রদূত ডঃ সৈদ বিন মোহাম্মদ আল সাতি, অ্যারামকোর স্ট্র্যাটেজিক সোর্সিং প্রধান মিঃ আব্দুল্লাহ মেলফি-সহ ভারতের ২০০ জনেরও বেশি সংস্থা।
SSS/SS/DM
(Visitor Counter : 34
সহযোগ মন্ত্রক
জেম প্ল্যাটফর্মে সমবায় সমিতি : স্বচ্ছ, কার্যকর ও আর্থিক সংগ্রহ ব্যবস্থার লক্ষ্যে এক পদক্ষেপ
নয়াদিল্লী, ০২ জুন, ২০২২
প্রধানমন্ত্রী শ্রী নরেন্দ্র মোদীর সুদক্ষ নেতৃত্বে কেন্দ্রীয় মন্ত্রিসভা সরকারি ই-মার্কেট প্লেস বা জেম ব্যবস্থায় ক্রেতা হিসেবে সমবায় সমিতিগুলির নথিভুক্তিকরণের প্রস্তাব অনুমোদন করেছে। সরকারের এই সিদ্ধান্তের ফলে সমবায় সমিতিগুলি কেবল একটি প্ল্যাটফর্মের মাধ্যমে ৪৫ লক্ষ বিক্রেতার কাছে পৌঁছাতে পারবে। একইভাবে সমগ্র লেনদেন প্রক্রিয়ায় স্বচ্ছতা ও পারদর্শিতা বজায় রাখা সম্ভব হবে।
কেন্দ্রীয় সমবায় মন্ত্রী শ্রী অমিত শাহের দক্ষ নেতৃত্বে মন্ত্রক রাজ্য সমবায় আইনে নথিভুক্ত সমবায় সমিতি এবং আন্তঃরাজ্য সমবায় সমিতিগুলিকে জেম প্ল্যাটফর্মে যুক্ত হতে উৎসাহিত করছে। এরফলে সমবায় সমিতির আরও বেশি সংখ্যক সদস্য উপকৃত হবেন। সেইসঙ্গে জেম প্ল্যাটফর্মে সমবায় সমিতির যুক্ত হওয়ার সংখ্যাও বাড়বে।
বর্তমানে দেশে প্রায় ৮ লক্ষ ৫৪ হাজার সমবায় রয়েছে, যার সদস্য সংখ্যা প্রায় ২৯ কোটি। পণ্য ও পরিষেবা ক্ষেত্রে এই সমবায় সমিতিগুলি বিভিন্ন ধরণের কাজকর্মের সঙ্গে যুক্ত। এমনকি তারা নিজেদের কাজকর্ম অব্যাহত রাখতে খোলা বাজার থেকে বিপুল পরিমাণে পণ্য ও পরিষেবা সংগ্রহ করে। এই বিষয়টিকে বিবেচনায় রেখেই একটি বৈদ্যুতিন প্ল্যাটফর্মের সঙ্গে সমবায় সমিতিগুলিকে যুক্ত করার প্রয়োজনীয়তা দেখা দেয়, যাতে সমিতির সদস্যরা উপকৃত হতে পারেন।
স্বচ্ছ ও কার্যকর পদ্ধতিতে কেন্দ্রীয় তথা রাজ্য সরকারি মন্ত্রক/দপ্তর এবং রাষ্ট্রায়ত্ত্ব সংস্থাগুলি যাতে অনলাইন ব্যবস্থায় পণ্য ও পরিষেবা সংগ্রহ করতে পারে তার জন্য জাতীয় স্তরে একটি সংগ্রহ পোর্টাল হিসেবে সরকারি ই-মার্কেট প্লেস বা জেম ব্যবস্থার সূচনা হয়। পরিসংখ্যান অনুযায়ী ২০২১-২২ অর্থবর্ষে জেম ব্যবস্থাকে কাজে লাগিয়ে পণ্য সামগ্রী সংগ্রহের পরিমাণ ১ লক্ষ কোটি টাকা ছাড়িয়েছে। এমনকি এই পোর্টালে তালিকাভুক্ত পণ্যের সংখ্যা প্রায় ৫৪ লক্ষ। এছাড়াও ২৭৯টি পরিষেবা এই পোর্টাল থেকে দেওয়া হয়ে থাকে। ২০২১-২২এ এই পোর্টালে লেনদেনের মাধ্যমে প্রায় ১০ হাজার কোটি টাকা সাশ্রয় হয়েছে।
জেম কর্তৃপক্ষ সমবায়গুলিকে নথিভুক্ত হতে প্রয়োজনীয় কারিগরি পরিকাঠামো ও অন্যান্য সুযোগ-সুবিধা প্রদান করবে, যাতে তাদের লেনদেন প্রক্রিয়ায় সক্ষম করে তুলতে প্রয়োজনীয় প্রশিক্ষণ ও অন্যান্য পরিষেবাগত সহায়তা দেওয়া যায়।
CG/BD/NS
(Visitor Counter : 106
স্বাস্থ্যওপরিবারকল্যাণমন্ত্রক
কোভিড-১৯ নিয়ন্ত্রণ ও প্রতিরোধমূলক ব্যবস্থা গ্রহণের জন্য ৬টি রাজ্যে কেন্দ্রীয় দল পাঠানো হয়েছে
এই দলগুলি কেরল, অরুণাচল প্রদেশ, ত্রিপুরা, ওডিশা, ছত্তিশগড় ও মণিপুরে পাঠানো হয়েছে, যেখানে কোভিড-১৯ আক্রান্তের সংখ্যায় বৃদ্ধি ঘটেছে
নয়াদিল্লি, ০২ জুলাই, ২০২১
কেন্দ্রীয় সরকার বিশ্বব্যাপী মহামারীর বিরুদ্ধে লড়াইয়ে ‘সমগ্র সমাজ’ এবং ‘সমগ্র সরকার’ – এরকম দৃষ্টিভঙ্গী গ্রহণ করে আসছে। কোভিড মোকাবিলায় রাজ্য ও কেন্দ্রশাসিত অঞ্চলগুলির প্রয়াসকে আরও জোরদার করতে কেন্দ্রীয় সরকার বিভিন্ন সময় রাজ্য/কেন্দ্রশাসিত অঞ্চলগুলিতে কেন্দ্রীয় বিশেষজ্ঞ দল পাঠিয়েছে। এই দলগুলি সংশ্লিষ্ট রাজ্য/কেন্দ্রশাসিত অঞ্চলের প্রশাসনের সঙ্গে মতবিনিময় করে সেখানকার চ্যালেঞ্জ ও সমস্যা সম্পর্কে সরাসরি অবহিত হয়েছেন। এমনকি, এই দলগুলি সংক্রমণ প্রতিরোধ ও নিয়ন্ত্রণে যে সমস্ত বাধা-বিপত্তি রয়েছে, তা দূর করতে প্রয়োজনীয় পরামর্শ দিয়েছে।
কেন্দ্রীয় সরকারের পক্ষ থেকে আজ কেরল, অরুণাচল প্রদেশ, ত্রিপুরা, ওডিশা, ছত্তিশগড় ও মণিপুরে মাল্টি-ডিসিপ্লিনারি বিশেষজ্ঞ দল পাঠানো হয়েছে। সম্প্রতি এই ৬টি রাজ্যে কোভিড-১৯ এ আক্রান্তের সংখ্যা বৃদ্ধি পেয়েছে। মণিপুরে ডঃ এল ষষ্ঠীচরণের নেতৃত্বে, অরুণাচল প্রদেশে ডঃ সঞ্জয় সাধুখাঁর নেতৃত্বে; ত্রিপুরায় ডঃ আর এন সিনহার নেতৃত্বে; কেরলে ডঃ রুচি জৈনের নেতৃত্বে; ওডিশায় ডঃ এ দাঁ-র নেতৃত্বে এবং ছত্তিশগড়ে ডঃ দিবাকর সাহুর নেতৃত্বে কেন্দ্রীয় দল পাঠানো হয়েছে। এই দলগুলি সংশ্লিষ্ট রাজ্যগুলিতে মহামারীর মোকাবিলা ও প্রতিরোধে রাজ্য সরকারগুলির প্রচেষ্টায় সাহায্য করবে।
এই ৬টি রাজ্যে পাঠানো দুই সদস্যের প্রতিটি কেন্দ্রীয় দলে একজন ক্লিনিকাল এবং একজন জনস্বাস্থ্য বিশেষজ্ঞ রয়েছেন। রাজ্যে গিয়ে কেন্দ্রীয় দলগুলি সেখানকার পরিস্থিতি পর্যালোচনা করবেন এবং কোভিড আদর্শ আচরণ মেনে চলার ক্ষেত্রে কি ব্যবস্থা নেওয়া হয়েছে তা খতিয়ে দেখবেন। হাসপাতালগুলিতে কোভিড-১৯ চিকিৎসা পরিষেবার বিভিন্ন দিক খতিয়ে দেখে যে কোনও ধরনের সমস্যা দূরীকরণে প্রয়োজনীয় প্রতিকারমূলক ব্যবস্থা গ্রহণে পরামর্শ দেবেন।
কেন্দ্রীয় দলগুলি পরিস্থিতির মূল্যায়ন করে সংশ্লিষ্ট রাজ্য সরকারগুলিকে অবিলম্বে দ্রুত প্রতিকারমূলক ব্যবস্থা গ্রহণে পরামর্শ দেবে। প্রতিটি রাজ্যের পরিস্থিতির সম্পর্কেও কেন্দ্রীয় দলগুলি স্বাস্থ্য মন্ত্রককে রিপোর্ট পাঠাবে।
CG/BD/SB
(Visitor Counter : 193
রাষ্ট্রপতিরসচিবালয়
শ্রী ভি.ভি গিরির জন্মবার্ষিকীতে রাষ্ট্রপতির শ্রদ্ধা জ্ঞাপন
নয়াদিল্লী, ১০ আগস্ট, ২০২০
দেশের প্রাক্তন রাষ্ট্রপতি শ্রী ভি.ভি গিরির জন্মবার্ষিকীতে আজ রাষ্ট্রপতি শ্রী রামনাথ কোবিন্দ শ্রদ্ধা জানিয়েছেন। রাষ্ট্রপতি ভবনে শ্রী ভি.ভি গিরির প্রতিকৃতিতে পুষ্পার্ঘ্য নিবেদন করে শ্রদ্ধা জানান রাষ্ট্রপতি এবং রাষ্ট্রপতি ভবনের আধিকারিকরা।
(CG/SS/NS
পেট্রোলিয়ামওপ্রাকৃতিকগ্যাসমন্ত্রক
প্রধানমন্ত্রী উজ্জ্বলা যোজনা স্বাধীন ভারতে সামাজিক-অর্থনৈতিক পরিবর্তন এবং নারী ক্ষমতায়ণে ব্যাপক প্রভাব রেখেছে
নয়াদিল্লী, ০৬ মার্চ, ২০২০
প্রাকৃতিক গ্যাস, পেট্রোলিয়াম এবং ইস্পাত মন্ত্রী শ্রী ধর্মেন্দ্র প্রধান বলেছেন, প্রধানমন্ত্রী উজ্জ্বলা যোজনা স্বাধীন ভারতে নারী ক্ষমতায়ণে সাফল্য এনেছে। প্রধানমন্ত্রী উজ্জ্বলা যোজনার ওপর আয়োজিত এক কর্মশালায় একথা জানান তিনি। শ্রী প্রধান বলেন, বিগত পাঁচ বছরে এলপিজি গ্যাসের সংযোগ দ্বিগুন বৃদ্ধি পেয়েছে। তিনি বলেন, দেশের মহিলাদের সামাজিক-অর্থনৈতিক পরিবর্তন এসেছে। এই প্রকল্পের আওতায় এলপিজি কানকেশন ৫৫ শতাংশ থেকে বেড়ে ৯৭.৪ শতাংশ পৌঁছেছে। এই গ্যাস সংযোগ বৃদ্ধির ফলে পরিবেশ দূষণের কারনে গৃহস্হ মহিলাদের স্বাস্হ্য জনিত সমস্যা দূরীকরণ করা সম্ভব হয়েছে। সমাজের প্রান্তিক মহিলারা এখন নিরাপদ, পরিবেশ বান্ধব এলপিজি গ্যাস ব্যবহার করছেন। কেন্দ্রীয় মন্ত্রী বলেন, যদিও এই প্রকল্পের উদ্দেশ্য এখনও শেষ হয়ে যায়নি। আগামীদিনে আচরণগত পরিবর্তন, আরও বেশি করে গ্যাস সংযোগ বৃদ্ধি ও পরিবেশ বান্ধব জ্বালানী সরবহারে লক্ষ্য নেওয়া হয়েছে। তিনি বলেন, জলবায়ু পরিবর্তন সারা বিশ্বের কাছে আতঙ্কের বিষয়। অর্থনৈতিক স্বশক্তিকরণে জ্বালানী একটি গুরুত্বপূর্ণ ভূমিকা পালন করে থাকে। সরকার সকল ভারতবাসীর জন্য সমানভাবে জ্বালানীর অধিকার নিশ্চিত করতে উদ্যোগ নিয়েছে।
এই কর্মশালায় প্রধানমন্ত্রী উজ্জ্বলা যোজনার বহু সুবিধাভোগীরা উপস্হিত ছিলেন। তারা তাদের অভিজ্ঞতার কথা ভাগ করে নেন। আসন্ন আন্তর্জাতিক নারী দিবস উপলক্ষে এই কর্মশালার আয়োজন করা হয়েছিল।
CG/SS/NS
(Visitor Counter : 133
পেট্রোলিয়ামওপ্রাকৃতিকগ্যাসমন্ত্রক
ফুড কর্পোরেশন অফ ইন্ডিয়ার উদ্বৃত্ত চালকে ইথানলে রূপান্তরিত করে অ্যালকোহল ভিত্তিক হ্যান্ড স্যানিটাইজার হিসাবে প্রস্তুত এবং পেট্রলে মিশ্রিত করার অনুমতি দেওয়া হয়েছে
নতুন দিল্লি, ২০ এপ্রিল, ২০২০
২০১৮'র জৈব-জ্বালানী সম্পর্কিত নীতির ৫.৩ অনুচ্ছেদে অনুযায়ী, কোনো কৃষিবর্ষে, কৃষি ও কৃষক কল্যাণ দপ্তরের পূর্বাভাস অনুযায়ী উৎপাদিত শস্যের পরিমান উদ্ধৃত্ত হলে, জ্বালানী সমন্বয় কমিটির  অনুমোদন সাপেক্ষে জ্বালানী নীতি অনুযায়ী তা দিয়ে অতিরিক্ত খাদ্যশস্যকে ইথানলে রূপান্তর করার বিষয়ে অনুমতি দেওয়া যেতে পারে।
পেট্রোলিয়াম ও প্রাকৃতিক গ্যাস মন্ত্রী শ্রী ধর্মেন্দ্র প্রধানের নেতৃত্বে আজ জাতীয় জৈব জ্বালানী সহযোগিতা কমিটির বৈঠক অনুষ্ঠিত হয়। এই বৈঠকে এটি অনুমোদিত হয়েছে যে, ফুড কর্পোরেশন অফ ইন্ডিয়ার উদ্বৃত্ত চালকে ইথানলে রূপান্তরিত করে অ্যালকোহল ভিত্তিক হ্যান্ড স্যানিটাইজার হিসাবে প্রস্তুত করা এবং ইথানল মিশ্রিত পেট্রোল  কর্মসূচির জন্য ব্যবহার করা হবে।
(CG/SS
প্রধানমন্ত্রীরদপ্তর
প্রধানমন্ত্রী ১১ই আগস্ট সিআইআই-এর বার্ষিক বৈঠকে ভাষণ দেবেন
নতুনদিল্লি,৯ই আগস্ট, ২০২১
প্রধানমন্ত্রী শ্রী নরেন্দ্র মোদী আগামী ১১ই আগস্ট বিকেল চারটে তিরিশ মিনিটে ভিডিও কনফারেন্সের মাধ্যমে কনফেডারেশন অফ ইন্ডিয়ান ইন্ড্রাস্ট্রির  বার্ষিক বৈঠকে ভাষণ দেবেন। এবারের বৈঠকের মূল বিষয়౼ ‘ইন্ডিয়া@৭৫ : গভর্নমেন্ট অ্যান্ড বিসনেজ ওয়ার্কিং টুগেদার ফর আত্মনির্ভর ভারত’।
সিআইআই –এর ২০২১ বার্ষিক বৈঠক
সিআইআই –এর ২০২১ বার্ষিক বৈঠক ১১ এবং ১২ই আগস্ট ২ দিন ধরে অনুষ্ঠিত হবে। বিশেষ আন্তর্জাতিক অতিথি বক্তা হিসেবে সিঙ্গাপুরের উপপ্রধানমন্ত্রী ও আর্থিকনীতির সমন্বয় মন্ত্রী মিঃ হেং সুই কেট বক্তব্য রাখবেন। অনুষ্ঠানে বিভিন্ন দপ্তরের মন্ত্রী, পদস্থ আধিকারিক শিক্ষাবিদ ও ভারতীয় শিল্পজগতের বিশিষ্ট ব্যক্তিরা উপস্থিত থাকবেন।
CG/CB/
(
প্রধানমন্ত্রীরদপ্তর
ডঃ সিন্ধুতাই সাপকালের প্রয়াণে প্রধানমন্ত্রীর শোক প্রকাশ
নয়াদিল্লি, ০৪ জানুয়ারি, ২০২২
প্রধানমন্ত্রী শ্রী নরেন্দ্র মোদী বিশিষ্ট সমাজসেবী ডঃ সিন্ধুতাই সাপকালের প্রয়াণে শোক প্রকাশ করেছেন। শিশু এবং সমাজের প্রান্তিক মানুষদের নিয়ে তাঁর কাজ করার বিষয়টি প্রধানমন্ত্রী স্মরণ করেন। ডঃ সিন্ধুতাই সাপকাল ২০২১ সালে পদ্মশ্রী সম্মানে ভূষিত হয়েছিলেন।
এক ট্যুইটে প্রধানমন্ত্রী বলেছেন, “ডঃ সিন্ধুতাই সাপকাল সমাজের প্রতি অনন্য সেবার জন্য স্মরণীয় হয়ে থাকবেন। তাঁরই উদ্যোগে বহু শিশু উন্নত জীবনযাপন করতে পারছে। সমাজের প্রান্তিক মানুষদের কল্যাণে তিনি নানা উদ্যোগ গ্রহণ করেছিলেন। তাঁর প্রয়াণে আমি মর্মাহত। তাঁর পরিবার-পরিজন ও গুণমুগ্ধদের সমবেদনা জানাই। ওঁ শান্তি”!
CG/CB/SB
(
শিল্পওবাণিজ্যমন্ত্রক
শ্রী পীযূষ গোয়েল স্টার্টআপ ইন্ডিয়া বীজ তহবিল প্রকল্পের সূচনা করেছেন; ৩,৬০০ উদ্যোক্তা এই প্রকল্পে উপকৃত হবেন বলে আশা করা হচ্ছে
নতুন দিল্লি, ১৯ এপ্রিল, ২০২১
কেন্দ্রীয় রেল, শিল্প ও বানিজ্য, ক্রেতা সুরক্ষা বিষয়ক এবং খাদ্য ও সরবরাহ বিভাগের মন্ত্রী শ্রী পীযূষ গোয়েল আজ স্টেট অফ ইন্ডিয়া বীজ তহবিল প্রকল্পের আনুষ্ঠানিক উদ্বোধন করেছেন। এই প্রকল্পটির দেশীয় উদ্যোক্তাদের এবং তাদের ব্যবসায়িক ক্ষেত্রকে সম্প্রসারিত করবে। এই প্রকল্প টি প্রধানমন্ত্রী শ্রী নরেন্দ্র মোদী ২০২১-এর জানুয়ারিতে শুরু করেছিলেন। উদ্দেশ্য ছিল, উদ্যোগপতিদের উদ্ভাবনী শক্তিকে সহায়তা করা।
শ্রী গোয়েল বলেন, এই প্রকল্পের অন্তর্নিহিত বিষয়টি হলো, তহবিলের পর্যাপ্ত প্রাপ্যতা নিশ্চিত করা। যে কারণে এই প্রকল্প টি দেশীয় উদ্যোক্তাদের এবং তাদের ব্যবসায়িক ধারণা গুলি কে সমর্থন করবে। তিনি বলেন, এই প্রকল্পটির ব্রিজ তহবিলকে সুরক্ষিত করবে। এর পাশাপাশি উদ্ভাবনকে অনুপ্রাণিত করবে। কেন্দ্রীয় মন্ত্রী আরো বলেন যে, ছোট শহরগুলি প্রায়শই পর্যাপ্ত তহবিল থেকে বঞ্চিত হয়। নতুন এই প্রকল্পটি দেশের দ্বিতীয় এবং তৃতীয় স্তরেও শক্তিশালী স্টার্টআপ ইকোসিস্টেম তৈরি করবে। এই প্রকল্প টি ২০২১-এর ১ এপ্রিল থেকে কার্যকর করা হয়েছে। সরকার এজন্য একটি বিশেষজ্ঞ উপদেষ্টা কমিটি গঠন করেছে। যারা প্রকল্পটির পর্যবেক্ষণের দায়িত্বে থাকবেন। এই প্রকল্পে প্রতিবছর ৫০০-র বেশি স্টার্টআপ কে অন্তর্ভুক্ত করা হবে। ইতিমধ্যেই, ৩,৬০০ উদ্যোক্তা এই প্রকল্পে উপকৃত হবেন বলে আশা করা হচ্ছে।
CG/ SB
(Visitor Counter : 157
স্বাস্থ্যওপরিবারকল্যাণমন্ত্রক
ভারতে কোভিড-১৯ টিকাকরণ ১৮৮ কোটি ৬৫ লক্ষ ছাড়িয়েছে
১২-১৪ বছর বয়সীদের ২ কোটি ৮২ লক্ষেরও বেশি টিকার প্রথম ডোজ দেওয়া হয়েছে
ভারতে বর্তমানে সংক্রমিত চিকিৎসাধীনের সংখ্যা ১৭ হাজার ৮০১
দেশে গত ২৪ ঘণ্টায় নতুন করে আক্রান্তের সংখ্যা ৩ হাজার ৩৭৭
জাতীয় স্তরে আরোগ্যের হার বর্তমানে ৯৮.৭৪ শতাংশ
সাপ্তাহিক-ভিত্তিতে আক্রান্তের হার ০.৬৩ শতাংশ
নয়াদিল্লি, ২৯ এপ্রিল, ২০২২
ভারতে এ পর্যন্ত ১,৮৮,৬৫,৪৬,৮৯৪টি টিকার ডোজ দেওয়া হয়েছে। ১৬ই মার্চ থেকে ১২-১৪ বছর বয়সীদের টিকা দেওয়া শুরু হয়েছে। এ পর্যন্ত ২,৮২,৯২,৮৫৬ জন নাবালক-নাবালিকা টিকার প্রথম ডোজ পেয়েছে। ১৮-৫৯ বছর বয়সীদের মধ্যে ১০ই এপ্রিল থেকে দেওয়া শুরু হয়েছে।
স্বাস্থ্য কর্মীদের মধ্যে ১,০৪,০৫,০৩৭ জন টিকার প্রথম ডোজ, ১,০০,১৫,৪৮৮ জন টিকার দ্বিতীয় ডোজ এবং ৪৭,৭৬,৬৫৬ জন সতর্কতামূলক ডোজ পেয়েছেন। প্রথম সারির করোনা যোদ্ধাদের মধ্যে ১,৮৪,১৫,৫৫৪ জন প্রথম ডোজ, ১,৭৫,৩৭,৮৩৭ জন দ্বিতীয় ডোজ এবং ৭৫,৪৩,৭৯০ জন সতর্কতামূলক ডোজ পেয়েছেন। ১২-১৪ বছর বয়সীদের মধ্যে প্রথম ডোজ পেয়েছে ২,৮২,৯২,৮৫৬ জন এবং দ্বিতীয় ডোজ পেয়েছে ৫৭,৬২,২৫৮ জন। ১৫-১৮ বছর বয়সীদের মধ্যে প্রথম ডোজ পেয়েছে ৫,৮৩,৬৯,৬৪৬ জন এবং দ্বিতীয় ডোজ পেয়েছেন ৪,২০,৭৫,৫৭৭ জন। ১৮-৪৪ বছর নাগরিকদের মধ্যে প্রথম ডোজ পেয়েছেন ৫৫,৫৬,৭৩,৪১৬ জন; দ্বিতীয় ডোজ পেয়েছেন ৪৭,৭৬,২৪,৫৪৭ জন এবং সতর্কতামূলক ডোজ পেয়েছেন ১,৩৫,২৯৫ জন। ৪৫-৫৯ বছর বয়সী নাগরিকদের মধ্যে প্রথম ডোজ পেয়েছেন ২০,২৯,১২,০৯৩ জন; দ্বিতীয় ডোজ পেয়েছেন ১৮,৭৮,৩৭,১৪৪ জন এবং সতর্কতামূলক ডোজ পেয়েছেন ৪,৮২,৩৯৯ জন। যাঁদের বয়স ৬০-এর ওপরে তাঁদের মধ্যে ১২,৬৮,৫৯,৪৮৪ জন প্রথম ডোজ, ১১,৭০,২৩,২৬২ জন দ্বিতীয় ডোজ এবং ১,৪৮,০৪,৫৫৫ জন সতর্কতামূলক ডোজ পেয়েছেন। এ পর্যন্ত দেশে মোট ২,৭৭,৪২,৬৯৫টি সতর্কতামূলক ডোজ দেওয়া হয়েছে।
ভারতে কোভিড সংক্রমণের হার ক্রমশ নিম্নমুখী। গত ২৪ ঘণ্টায় নতুন করে সংক্রমিত হয়েছেন ৩ হাজার ৩৭৭ জন। বর্তমানে ১৭ হাজার ৮০১ জন চিকিৎসাধীন। দেশে মোট সংক্রমিতের মাত্র ০.০৪ শতাংশ চিকিৎসাধীন।
জাতীয় আরোগ্য লাভের হার ৯৮.৭৪ শতাংশ। গত ২৪ ঘণ্টায় ২ হাজার ৪৯৬ জন কোভিড মুক্ত হয়েছেন। সর্বশেষ তথ্য অনুযায়ী, দেশে ৪ কোটি ২৫ লক্ষ ৩০ হাজার ৬২২ জন সুস্থ হয়ে উঠেছেন।
দেশ জুড়ে নমুনা পরীক্ষার পরিমাণ বৃদ্ধি করা হচ্ছে। গত ২৪ ঘন্টায় ৪ লক্ষ ৭৩ হাজার ৬৩৫টি নমুনা পরীক্ষা করা হয়েছে। এ পর্যন্ত দেশে ৮৩ কোটি ৬৯ লক্ষ ৪৫ হাজার ৩৮৩টি নমুনা পরীক্ষা করা হয়েছে।
ভারতে নমুনা পরীক্ষা ক্রমশ বৃদ্ধি পাচ্ছে। বর্তমানে সাপ্তাহিক সংক্রমণের হার ০.৬৩ শতাংশ এবং দৈনিক সংক্রমণের হারও ০.৭১ শতাংশ।
(CG/CB/SB
প্রতিরক্ষামন্ত্রক
ভারত-ফ্রান্স ২০তম নৌ-মহড়া বরুণ – ২০২২
নয়াদিল্লি, ৩১ মার্চ, ২০২২
আরব সাগরে ৩০শে মার্চ থেকে ভারত ও ফ্রান্সের নৌ-বাহিনীর মধ্যে ২০তম দ্বিপাক্ষিক নৌ মহড়া ‘বরুণ’ শুরু হয়েছে। চলবে তেসরা এপ্রিল পর্যন্ত। ১৯৯৩ সালে দু’দেশের নৌ-বাহিনীর মধ্যে এই দ্বিপাক্ষিক নৌ-মহড়া শুরু হয়। ২০০১ সালে এই মহড়ার নাম দেওয়া হয় ‘বরুণ’। এটি ভারত ও ফ্রান্সের কৌশলগত দ্বিপাক্ষিক সম্পর্কের একটি গুরুত্বপূর্ণ অঙ্গ হয়ে উঠেছে।
মহড়ায় দুই বাহিনীর জাহাজ, ডুবো জাহাজ, সমুদ্রে নজরদারি বিমান, হেলিকপ্টার সহ বিভিন্ন ইউনিট অংশ নিয়েছে। এই মহড়ার মূল উদ্দেশ্য হ’ল - সমুদ্র ক্ষেত্রে কার্যকরি দক্ষতা বৃদ্ধি, সামুদ্রিক নিরাপত্তা সংক্রান্ত কাজ পরিচালনার আওতায় আন্তঃকার্যক্ষমতা বৃদ্ধি করা এবং একটি সমন্বিত শক্তি হিসাবে সংশ্লিষ্ট অঞ্চলে শান্তি, নিরাপত্তা ও স্থিতিশীলতা বজায় রাখা। বছরের পর বছর ধরে চলা এই মহড়ায় উভয় দেশের নৌ-বাহিনী একে অপরের থেকে সেরা বিষয় সেখার সুযোগ পাচ্ছে। পাশাপাশি, এই মহড়ায় দুই বাহিনীর মধ্যে পারস্পরিক আলোচনা সম্ভবপর হচ্ছে।
CG/SS/SB
(Visitor Counter : 187
প্রধানমন্ত্রীরদপ্তর
প্রধানমন্ত্রী শ্রী নরেন্দ্র মোদী ও রোমানিয়ার প্রধানমন্ত্রী মি. নিকোলাই – আয়োলেন চুকার মধ্যে টেলিফোনে কথা হ
নয়াদিল্লি, ২৮শে ফেব্রুয়ারী, ২০২২
প্রধানমন্ত্রী শ্রী নরেন্দ্র মোদী আজ রোমানিয়ার প্রধানমন্ত্রী মি. নিকোলাই – আয়োলেন চুকার সঙ্গে টেলিফোনে কথা বলেছেন। ইউক্রেনে আটকে পড়া ভারতীয়দের দেশে ফিরিয়ে আনার জন্য বিগত কয়েক দিন ধরে রোমানিয়া যেভাবে সাহায্য করছে, প্রধানমন্ত্রী তার জন্য মি. চুকাকে ধন্যবাদ জানিয়ছেন। বিশেষত ভিসা ছাড়াই ভারতীয় নাগরিকদের রোমানিয়ায় প্রবেশ এবং সে দেশ থেকে ভারতের বিমানে ওঠার সুযোগ করে দেওয়ায় প্রধানমন্ত্রী রোমানিয়া কর্তৃপক্ষের প্রশংসা করেছেন।
শ্রী মোদী এই প্রসঙ্গে মি. চুকাকে জানান, তাঁর বিশেষ দূত হিসেবে অসামরিক বিমান চলাচল মন্ত্রী শ্রী জ্যোতিরাদিত্য এম সিন্ধিয়াকে পাঠানো হয়েছে। আগামী কয়েকদিন ধরে ভারতীয় নাগরিকদের দেশে ফিরিয়ে আনার উদ্যোগ তত্ত্বাবধানের জন্য শ্রী সিন্ধিয়া রোমানিয়ার স্থানীয় কর্তৃপক্ষের সঙ্গে একযোগে কাজ করবেন।
ইউক্রেনে হামলার ঘটনার জেরে উদ্ভুত মানব সভ্যতার সঙ্কটময় পরিস্থিতিতে প্রধানমন্ত্রী ক্ষোভ প্রকাশ করেছেন। সংঘর্ষ বন্ধ করে আলোচনা শুরু করার জন্য ভারতের অবস্থানের কথা তিনি আবারও উল্লেখ করেন। শ্রী মোদী জোর দিয়ে বলেন, প্রতিটি দেশের একে অন্যের সার্বভৌমত্ব ও ভৌগলিক অখন্ডতাকে সম্মান জানানো উচিৎ।
CG/CB/SFS
(
প্রধানমন্ত্রীরদপ্তর
জি২০ গোষ্ঠীর নেতৃবৃন্দর রাজঘাটে মহাত্মা গান্ধীর প্রতি শ্রদ্ধা নিবেদন
গান্ধীজীর কালজয়ী আদর্শ আমাদের বিশ্বজুড়ে সম্প্রীতি, সমন্বিত ও সমৃদ্ধ ভবিষ্যৎ গড়ে তোলার যৌথ প্রয়াসকে পথ দেখায় : প্রধানমন্ত্রী
নতুন দিল্লি, ১০ সেপ্টেম্বর, ২০২৩
প্রধানমন্ত্রী শ্রী নরেন্দ্র মোদী আজ পবিত্র রাজঘাটে জি২০ গোষ্ঠীর নেতৃবৃন্দের সঙ্গে মহাত্মা গান্ধীর প্রতি শ্রদ্ধা নিবেদন করেছেন। শ্রী মোদী বলেন, গান্ধীজীর কালজয়ী আদর্শ আমাদের বিশ্বজুড়ে সম্প্রীতি, সমন্বিত ও সমৃদ্ধ ভবিষ্যৎ গড়ে তোলার যৌথ প্রয়াসকে পথ দেখায়।
এক্স পোস্টে এক বার্তায় প্রধানমন্ত্রী বলেছেন :
“পবিত্র রাজঘাটে জি২০ পরিবার মহাত্মা গান্ধীকে শ্রদ্ধা নিবেদন করেছে। গান্ধীজী হলেন শান্তি, সেবা, পরদুঃখকাতরতা এবং অহিংসার মূর্ত প্রতীক।
বিভিন্ন দেশ আজ যখন এক জায়গায় মিলিত হয়েছে, তখন গান্ধীজীর কালজয়ী আদর্শ আমাদের বিশ্বজুড়ে সম্প্রীতি, সমন্বিত ও সমৃদ্ধ ভবিষ্যৎ গড়ে তোলার যৌথ প্রয়াসকে পথ দেখাচ্ছে।”
AC/ CB /SKD
(
যুবওক্রীড়াবিষয়কমন্ত্রক
যুব বিষয়ক ও ক্রীড়া মন্ত্রক চলতি বছরে ক্রীড়া পুরস্কারের জন্য মনোনয়ন জমা দেওয়ার আহ্বান জানিয়েছে
নতুন দিল্লি, ২০, মে ২০২১
খেলাধুলাই শ্রেষ্ঠত্বের স্বীকৃতি স্বরূপ প্রতি বছর ক্রীড়া পুরস্কার দেওয়া হয় । চার বছর ধরে ক্রীড়া ক্ষেত্রে অসামান্য কৃতিত্বের জন্য ক্রীড়াবিদদের রাজীব গান্ধী খেল রত্ন পুরস্কার প্রদান করা হয় । একইভাবে চার বছর ধারাবাহিকভাবে খেলাধুলোয় অসামান্য প্রদর্শনের জন্য অর্জুন পুরস্কার দেওয়া হয় । আন্তর্জাতিক ক্রীড়া প্রতিযোগিতায় পদক বিজয়ীদের তৈরি করার জন্য যে প্রশিক্ষণ দেন, সেই প্রশিক্ষককে সম্মান স্বরূপ দোনাচার্য পুরস্কার প্রদান করা হয় । ক্রীড়া ক্ষেত্রে আজীবন অবদানের জন্য ধ্যানচাঁদ পুরস্কার প্রদান করা হয় । যেসব ব্যক্তি বা কর্পোরেট সংস্থা ক্রীড়া ক্ষেত্রের প্রচার ও উন্নয়নে নিরন্তর ভূমিকা পালন করে থাকে, তাদের রাষ্ট্রীয় খেল প্রস্থান পুরস্কার প্রদান করা হয় । আন্তঃ বিশ্ববিদ্যালয় প্রতিযোগিতায় সামগ্রিকভাবে শীর্ষ স্থানাধিকারী বিশ্ববিদ্যালয়কে মৌলালা আবুল কালাম আজাদ পুরস্কার দেওয়া হয় ।
মন্ত্রক প্রত্যেক বছর এই ক্রীড়া পুরস্কারের জন্য মনোনয়ন জমা দিতে আবেদন জানায় । এই মনোনয়ন জমা দেওয়ার জন্য বিজ্ঞপ্তি মন্ত্রকের ওয়েবসাইট www.yas.nic.in –এ আপলোড করা হয়েছে । ইন্ডিয়ান অলিম্পিক অ্যাশোসিয়েশন, স্পোর্টস অথরিটি অফ ইন্ডিয়া, অনুমোদনপ্রাপ্ত জাতীয় ক্রীড়া সংগঠন, ক্রীড়া ক্ষেত্রে উৎসাহ দান পর্ষদ, রাজ্য অথবা কেন্দ্রশাসিত অঞ্চলের প্রশাসন একইভাবে মনোনয়ন জমা করতে পারে ।
পাশাপাশি যোগ্য ক্রীড়া ব্যক্তিত্ব, প্রশিক্ষক, সংস্থা এবং বিশ্ববিদ্যালয়ের নাম মনোনয়ন হিসেবে জমা দেওয়ার জন্য surendra.yadav[at]nic[dot]in অথবা girnish.kumar[at]nic[dot]in ইমেল করা যাবে । মনোনয়ন জমা দেওয়ার শেষ তারিখ ২১-শে জুন, সোমবার । ওই দিন বিকেল পাঁচটার মধ্যে মনোনয়ন জমা করতে হবে । শেষ তারিখ পেরিয়ে যাওয়ার পর কোন মনোনয়ন গ্রহণ করা হবে না ।
CG/SS/NR
(Visitor Counter : 136